Марко Ганчев
Криви огледала

chitanka.info

Смятаме се все за умни и красиви,

но ако за малко се поспрем, уви,

в павильончето с огледалата криви,

истинският ни портрет ще се яви.

Гледай колко си висок от тоя ъгъл,

по-висок от най-високите мъже.

Но от тоя виждаш пък, че си се лъгал —

ти си бил по-нисък даже от джудже.

Наблюдаваш своя собствен нос, карамба,

ту като един съвсем нормален нос,

ту като домат пък или като камба,

и то не върху лице, а на поднос.

Едновременно си Лаурел и Харди —

остро шило или сплескана тава,

прав и горд вървиш по прави булеварди,

в криви улички се тътриш по глава.

Имат кривите огледала заслуги,

дето ни осигуряват тоя смях.

И особено това, че не на други,

а на себе си се смееме чрез тях.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.